Kai Eide
Store norske leksikon,Samfunn,Politikk og offentlig forvaltning,Internasjonal politikk,Diplomati,Diplomater
Kai Eide er en norsk tidligere diplomat og politiker for Høyre. Eide er utdannet cand.mag. og jobbet i utenrikstjenesten fra 1975 til 2017. Eide var en av Norges mest profilerte diplomater på 1990- og 2000-tallet, blant annet som fredsmekler på Balkan, FN-utsending i Afghanistan og UDs spesialutsending under Kongo-saken.
Bakgrunn og politisk karriere Kai Eide var aktiv i Høyre fram til midten av 1970-årene og fram til 1975 også medlem av Unge Høyres sentralstyre. Han var også aktiv i Europabevegelsen. Han er nå partiløs. Eide var statssekretær ved Statsministerens kontor i 1989–1990 og vararepresentant til Stortinget for Akershus i perioden 1993–1997. I utenrikstjenesten og FN Fra 1991 var han spesialrådgiver i Utenriksdepartementet og ambassadør og stedfortreder for Thorvald Stoltenberg i arbeidet som fredsmekler i det tidligere Jugoslavia i 1993–1995. Han var leder for FNs operasjon i Bosnia-Hercegovina i 1997–1998.Kai Eide var ambassadør ved OSSE i Wien i 1998–2002. Han var i 2000–2001 tilknyttet Mitchell-kommisjonen, som vurderte den andre palestinske intifada. I perioden 2002–2006 var han ambassadør til NATO i Brussel. Fra 2006 var han politisk direktør i Utenriksdepartementet.Han var spesialutsending for FNs generalsekretær i Kosovo i 2004 og 2005. Han var FNs spesialutsending til Afghanistan i 2008–2010, spesialrådgiver i Utenriksdepartementet i 2010–2014 og ambassadør i Stockholm i 2014–2017. Rolle som diplomat Kai Eide har vært en av Norges mest fremtredende og profilerte diplomater de siste 30 år. Han har både i sitt arbeid i UD, NATO og FN befattet seg med internasjonal sikkerhetspolitikk, fredsmekling og krisehåndtering. Hans engasjement har omfattet både EU, eks-Jugoslavia, Midtøsten og Afghanistan.Kai Eide var FNs øverste mann i Afghanistan i to år. I ettertid har Eide kommet med kritiske kommentarer til USAs og NATOs innsats i Afghanistan, som han mener har lagt seg på en strategi altfor mye preget av militær tankegang. Dette har ført til en neglisjering av den sivile innsatsen, som Eide mener er både kortsiktig og usammenhengende. Eide har fremholdt at samtaler med opprørsstyrkene i landet er veien å gå.I 2013–2014 var Eide spesialutsending for Utenriksdepartementet i saken der Joshua French var tiltalt for drapet på kameraten Tjostolv Moland i den såkalte Kongo-saken i Den demokratiske republikken Kongo.Kai Eide er en flittig skribent og blir mye brukt som foredragsholder. Han har skrevet boka De tusen dagene – Fredsmeklere på Balkan (1996) sammen med Thorvald Stoltenberg og Høyt spill i Afghanistan (2010). Fra 2018 er han rådgiver i kommunikasjonsselskapet WegelandApenes. Les mer i Store norske leksikon Kongo-saken Kai Eide i Norsk biografisk leksikon